Տատիկը վերջապես հասկացավ, որ չափն անցել է: Բացի ընտանեկան առաջին վեճերի եզակի պահերից, նրանց ամուսնությունը տարիներ շարունակ հանդարտ էր ընթացել: Սիրով, հարգանքով, հանգիստ: Տարօրինակ էր, որովհետև շրջապատի ընտանիքներից ոչ մեկն այդպես չէր: Նրանց գոհունակությունը շատերի նախանձի աղբյուրն էր: Շրջապատի քննարկման ամենասիրելի թեման զույգի' երեխա չունենալն էր: Բոլորը համոզված էին, որ Մեծ տատիկն անպտուղ է: Շատերը Ռըզա Սելիմին համոզում էին ուրիշ կնոջ հետ ամուսնանալ, քանի դեռ ուշ չէ: Ռըզա Սելիմ Քազանջըն մերժում էր այդ խորհուրդները: Սերնդեսերունդ Քազանջըների տղամարդկանց հետապնդող ճակատագրի համաձայն' նրա անժամանակ մահվան օրը Մեծ տատիկն առաջին անգամ հավատաց չար աչքին: Այդ երջանիկ տանն ուրիշ էլ ի՞նչը կարող էր սպանել ամուսնուն, եթե ոչ նախանձ մարդկանց' պատերը ծակող չար աչքերը: